ΓΡΑΠΤΗ ΕΡΩΤΗΣΗ E-1708/98

υποβολή: Edouard des Places (I-EDN) προς την Επιτροπή

(29 Μαΐου 1998)

Θέμα: Επίσημα σήματα και λογότυπα των ΟΕΠ και ΠΓΕ

Στο παράρτημα ΙΙ "Διατάξεις που πρέπει να ανακοινωθούν στην Επιτροπή και να ενταχθούν σε μεταγενέστερο σχέδιο νόμου" του σχεδίου αγροτικού νόμου που η γαλλική κυβέρνηση ετοιμάζεται να υποβάλει στην Εθνική Αντιπροσωπεία, προβλέπεται:

"Παρεμβάλλεται στον Κώδικα Κατανάλωσης άρθρο L115-6-1 με την ακόλουθη διατύπωση:

Δημιουργείται, βάσει του άρθρου 6β της Σύμβασης των Παρισίων για την βιομηχανική προστασία, επίσημο σήμα 'ονομασία ελεγχόμενης προέλευσης' και επίσημο σήμα 'προστατευόμενη γεωγραφική ένδειξη'. Το επίσημο σήμα 'ονομασία ελεγχόμενης προέλευσης' πρέπει να χρησιμοποιείται σε κάθε συσκευασία αγροτικών προϊόντων και τροφίμων που απολαύουν ονομασίας ελεγχόμενης προέλευσης. Το επίσημο σήμα 'προστατευόμενη γεωγραφική ένδειξη' πρέπει να χρησιμοποιείται σε κάθε συσκευασία αγροτικών προϊόντων και τροφίμων που απολαύουν προστατευόμενης γεωγραφικής ένδειξης."

Μπορεί η Επιτροπή να επιβεβαιώσει ότι η δημιουργία "επισήμων σημάτων" ή "λογοτύπων" για τα ΟΕΠ και ΠΓΕ είναι αποκλειστική αρμοδιότητα της Ευρωπαϊκής Ένωσης και όχι των κρατών μελών;

Δεν πιστεύει η Επιτροπή ότι ο πολλαπλασιασμός των "λογοτύπων" ή των "επισήμων σημάτων" για τα ΟΕΠ και ΠΓΕ κινδυνεύει να οδηγήσει σε σύγχυση του καταναλωτές;

Δεν πιστεύει η Επιτροπή ότι η αναγραφή αυτών των εθνικών "επισήμων σημάτων" ή "λογοτύπων" πρέπει να παραμείνει προαιρετική και όχι υποχρεωτική;

Απάντηση του κ. Fischler εξ ονόματος της Επιτροπής

(09 Ιουλίου 1998)

Ο κανονισμός (ΕΟΚ) 2081/92 σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων(1) προβλέπει, στο άρθρο 8, τη χρήση των ενδείξεων (ελεγχόμενη ονομασία προέλευσης) (ΟΕΠ), "προστατευόμενη γεωγραφική ένδειξη" (ΠΓΕ) ή ισοδύναμες παραδοσιακές ενδείξεις (για παράδειγμα: ελεγχόμενη ονομασία προέλευσης (ΕΟΠ) στη Γαλλία) επί της συσκευασίας των προϊόντων των οποίων η ονομασία είναι καταχωρημένη. Αναφέρει επίσης ότι οι ενδείξεις αυτές δεν μπορούν να εμφαίνονται παρά μόνο στη συσκευασία των γεωργικών προϊόντων ή των τροφίμων που είναι σύμφωνα με τον κανονισμό.

Θα πρέπει αφενός μεν να γίνει διάκριση του όρου τον οποίο ο νομοθέτης ονομάζει "ενδείξεις" και, αφετέρου, των "λογοτύπων", γραφικών συμβόλων.

Η Επιτροπή θεωρεί ότι είναι υποχρεωτικό να αναφέρει τις ενδείξεις στη συσκευασία. Η υποχρέωση αυτή απορρέει αφενός μεν από το άρθρο 4 παράγραφος 2 υποπαράγραφος η) του αναφερθέντος κανονισμού και, αφετέρου, από την πρακτική αποτελεσματικότητα του κανονισμού καθώς και των στόχων του. Έτσι όπως απορρέει από τα σημεία της νομικής βάσης 4 και 5 του προαναφερθέντος κανονισμού, θα πρέπει, κυρίως, να διασφαλίζεται για τον καταναλωτή ενημέρωση σαφής, συνοπτική και ακριβής. Η χρησιμοποίηση των ενδείξεων αυτών επιτρέπει, για παράδειγμα, να γίνεται διάκριση της "προστατευόμενης ονομασίας προέλευσης", η οποία εφαρμόζεται σε ένα προϊόν τα χαρακτηριστικά του οποίου συνδέονται με μια συγκεκριμένη γεωγραφική περιοχή (η οποία περιλαμβάνει φυσικούς και ανθρώπινους παράγοντες), από μια απλή ένδειξη προέλευσης. Ο κανονισμός (ΕΟΚ) 2081/92 έχει ως συνέπεια ότι μόνον οι καταχωρημένες ονομασίες σε κοινοτικό επίπεδο μπορούν να προστατεύονται ως ονομασίες προέλευσης ή γεωγραφικές ενδείξεις.

Όσον αφορά τα λογότυπα, η Επιτροπή εργάζεται, μετά από αίτηση των επαγγελματιών διαφόρων κρατών μελών, για τη δημιουργία ενός ενιαίου κοινοτικού λογοτύπου (ΟΕΠ/ΠΓΕ) το οποίο θα συνέβαλε στην αποτελεσματικότερη αξιοποίηση των προϊόντων τα οποία απολαμβάνουν μιας καταχωρημένης ονομασίας. Η χρησιμοποίηση του λογοτύπου αυτού από τους παραγωγούς θα είναι προαιρετική.

Το σχέδιο γεωργικού νόμου το οποίο η γαλλική κυβέρνηση ετοιμάζεται να υποβάλει στην Εθνική Συνέλευση φαίνεται, αντίθετα, ότι καθιστά υποχρεωτική τη χρησιμοποίηση του εθνικού λογοτύπου (επίσημο σήμα). Η Επιτροπή επιφυλάσσεται να λάβει θέση σχετικά με τη διάταξη αυτή του σχεδίου νόμου αμέσως μόλις το τελευταίο αυτό της κοινοποιηθεί επισήμως.

(1) ΕΕ L 208, 24.7.1992.